Njebjelčicy (SN/JaW). Gmejnska rada Njebjelčicy měła sej po měnjenju někotrych jeje čłonow wjacore wobzamknjenja ze zašłosće znowa wobhladać a rozsudźić, hač su hišće načasne abo nic. To wujewi so na posedźenju gremija minjeny štwórtk.
Pozadk je, zo je wjesnjanosta Tomaš Čornak (CDU) pod dypkom 10 dnjoweho porjada „informacije wjesnjanosty“ radźićelow na aktualne zdźělenki Serbskeho sejma, kotrež jim gmejna w podłožkach za posedźenja sobu podawa, skedźbnił. Radźićelej Tomaš Kral a Daniel Möller zwurazništaj, zo nochcetaj to hižo w podłožkach měć. „To je brojenje papjery“. Wjesnjanosta pak na tym wobstawa informacije Serbskeho sejma zamołwitym gmejny w podłožkach spřistupnjeć. „Smy wobzamknyli, zo jako gmejna a gmejnska rada Serbski sejm podpěrujemy. Tohodla je tež trjeba čłonow gmejnskeje rady wo aktualnych podawkach a wuwićach sejma informować“, Tomaš Čornak podšmórny.
szl_Latn szl_Latn